
R E P U B L I K A   H R V A T S K A

R J E Š E N J E 

Visoki prekršajni sud Republike Hrvatske u vijeću sastavljenom od sutkinja: Anđe Ćorluka, kao predsjednice vijeća te Mirjane Medić i IVANKE Mašić, kao članica vijeća, uz sudjelovanje sudskog savjetnika Ivice Ožbolta, kao zapisničara u prekršajnom postupku protiv okrivljenog Darija Devića zbog prekršaja iz članka 6. Zakona o prekršajima protiv javnog reda i mira (NN 41/77., 55/89., 5/90., 30/90., 47/90., 29/94., 114/22. i 47/23.), odlučujući o žalbi tužitelja Ministarstva unutarnjih poslova, Policijske uprave šibensko – kninske, Policijske postaje Vodice podnesenoj protiv presude Općinskog suda u Šibeniku od 16. listopada 2022., broj 48. Pp-2940/2022, na sjednici vijeća održanoj 17. rujna 2026.

r i j e š i o    j e

	Prihvaća se žalba tužitelja Ministarstva unutarnjih poslova Policijske uprave šibensko – kninske, Policijske postaje Vodice, ukida se pobijana presuda i predmet dostavlja prvostupanjskom sudu na ponovno suđenje.

Obrazloženje

1. Prvostupanjskom presudom okrivljeni  Dario Dević je na temelju članka 182. točke 3. Prekršajnog zakona oslobođen optužbe zbog prekršaja iz članka 6. Zakona o prekršajima protiv javnog reda i mira, pobliže opisanog u izreci pobijane presude, s obrazloženjem da ga je sud u nedostatku dokaza oslobodio od prekršajne odgovornosti.

Istom presudom odlučeno je da troškovi prekršajnog postupka padaju na teret proračunskih sredstava.

2. Protiv te presude tužitelj je pravodobno podnio žalbu zbog bitnih povreda odredaba prekršajnog postupka i pogrešno i nepotpuno utvrđenog činjeničnog stanja. Žalitelj navodi da je sud trebao ispitati svjedoke, očevice događaja o kojima su mu dostavljeni podaci i da je sud prije nego je odlučio pokloniti punu vjeru obrani okrivljenika trebao ispitati predložene svjedoke.

Žalitelj predlaže da se radi razloga navedenih u žalbi, žalba prihvati.

3.  Žalba je osnovana. 

4. Rješavajući predmet i ispitujući pobijanu presudu u smislu članka 202. stavka 1. Prekršajnog zakona (NN 107/07., 39/13., 157/13., 110/15., 70/17., 118/18. i 114/22.) Visoki prekršajni sud Republike Hrvatske je utvrdio da u prvostupanjskom postupku činjenično stanje nije potpuno i pravilno utvrđeno, odnosno da je sud izveo pogrešan zaključak na temelju kojeg je okrivljenika oslobodio optužbe, jer u postupku nije dokazano da je počinio prekršaj za koji ga se optužuje.

       Pravilno žalitelj u žalbi navodi da prvostupanjski sud nije valjano proveo niti cijenio provedene dokaze, odnosno nije utvrdio one činjenice koje su bitne za prosuđivanje postojanja prekršajne odgovornosti okrivljenika za prekršaj koji mu se stavlja na teret.

        Naime, sud je dužan na temelju izvedenih dokaza prema članku 88. stavku 1. Prekršajnog zakona potpuno i točno utvrditi činjenice koje su od važnosti za donošenje zakonite odluke i sa jednakom pažnjom utvrditi činjenice koje idu u korist okrivljenika i koje ga terete, što sud u konkretnom slučaju nije učinio niti je dao valjano obrazloženje zaključka o oslobađanju okrivljenika optužbe. Imajući u vidu da je na temelju provedenog dokaznog postupka nesporno utvrđeno da je inkriminiranog dana došlo do fizičkog sukoba okrivljenika sa svjedokom Ninoslavom  Bede, da su oba sudionika postupka zadobili tjelesne ozljede, međutim, u postupku nije nesporno utvrđeno na koji način je došlo do ponašanja okrivljenika, odnosno je li postupak svjedoka izazvao takvo ponašanje pa je prije donošenja odluke bilo potrebno ispitati svjedoka Krešimira Febu, očevica događaja, provesti suočenje između okrivljenika i svjedoka i po potrebi provesti druge dokaze radi potpunog i pravilnog utvrđivanja činjeničnog stanja.

5. Zbog navedenog, trebalo je na temelju članka 206. Prekršajnog zakona ukinuti pobijanu presudu, s tim da će prvostupanjski sud u ponovnom postupku otkloniti nedostatke na koje mu je ovaj sud ukazao ovim rješenjem te nakon provedenog dokaznog postupka i ocjenom u postupku svih provedenih dokaza i pravnorelevantnih činjenica donijeti novu, na zakonu osnovanu i valjano obrazloženu odluku.

Zbog izloženih razloga odlučeno je  kao u izreci.

U Zagrebu 17. rujna 2026.

	Zapisničar:	
	
	Predsjednica vijeća:

	
	
	

	Ivica Ožbolt, v.r.
	
	Anđa Ćorluka, v.r.




	Presuda se dostavlja Općinskom sudu u Šibeniku u 4 primjerka: za spis, okrivljenika i tužitelja.

                                                   Za točnost otpravka – ovlašteni službenik
				        Upraviteljica zajedničke sudske pisarnice:

			                            Edita Vrkljan	

